Polisie op spoor van Pta-eiendomsmagnaat se moordenaar | Maroela Media
Die Brooklyn-polisie is warm op die spoor van 'n vermeende hawelose man wat na bewering Chris Orban (71), 'n bekende eiendomsmagnaat van Pretoria, vermoor het.
Kapt. Colette Weilbach, polisiewoordvoerder, het Dinsdag aan Maroela Media gesê niemand is nog in verband met Orban se moord in hegtenis geneem nie, maar dat die ondersoek voortgaan en die polisie "sterk leidrade" opvolg.
Maroela Media het vroeër berig Orban is op 7 Junie in 'n hospitaal dood nadat hy 'n dag tevore erg in sy Waterkloof-huis, oos van Pretoria, aangerand en beroof is.
Weilbach het destyds gesê die slagoffer is die Saterdag omstreeks 15:15 deur 'n 30-jarige nutsman wat vir hom gewerk het in sy huis in Banketstraat aangetref. Orban is erg aangerand en het beserings aan sy kop en gesig opgedoen.
"Die nutsman het besef sy werkgewer se liggroen Hyundai Tucson, 'n bergfiets en 'n plasmatelevisie word vermis," het Weilbach gesê.
Volgens inligting het Orban glo vroeër die dag 'n hawelose man na sy huis geneem. Daar was glo geen gedwonge toegang tot sy perseel nie.